Tá sé dearbhaithe ag an Aire Dlí agus Cirt, Alan Shatter,
gur thug an stát chuile chúnamh do theaghlach Steve Collins as Cathair Luimnigh
arbh éigean dó athlonnú thar lear
mar gheall ar bhagairtí ó bhuíonta coiriúlachta sa gcathair.
Dúirt an tAire Shatter go raibh tacaíocht iomlán ón stát tuillte acu
mar gheall ar chomh cróga is a bhí siad.
Dúnmharaíodh Roy Collins, a bhí cúig bliana is tríocha d'aois,
i mí Aibreáin dhá mhíle is a naoi.
Cúig bliana roimis sin lámhachadh col ceathrair leis
de bharr gur dhiúltaigh sé cead isteach i dtigh tábhairne
do dhuine de mhuintir Wayne Dundon,
ceannaire ceann de na buíonta is cumhachtaí i Luimneach.
Thug gaol le Roy Collins fianaise don gchúirt sa chás sin,
gur bhagair Wayne Dundon go maródh sé duine den teaghlach
de bharr gur sheas sé ina choinne.
Cuireadh go príosún é ar feadh seacht mbliana as ucht an mbagairt sin a dhéanamh.
Le trí bliana anuas deir Steve Collins, athair Roy Collins,
go raibh an teaghlach á bhagairt an t-am ar fad ag baill de bhuíon Wayne Dundon
agus go raibh a saol dofhulaingthe dá bharr sin.
Tá sé dearbhaithe ag na Gardaí go rabhthas ag obair le beagnach bliain anuas
ar phlean chun Steve Collins agus a theaghlach a athlonnú thar lear.
Inniu tá an t-athlonnú sin curtha i gcrích,
tá tigh tábhairne Steve Collins ceannaithe ag an stát
le tiontú ina ionad pobail do dheisceart chathair Luimnigh.
Grett O'Connor, Nuacht TG4.